35. schôdza NR SR - 9.deň - B. popoludní
Dátum: 2025-06-10
Poslanec: Dubovický, Richard (PS)
Druh vystúpenia: Vystúpenie v rozprave

136. Nash, Natália, poslankyňa NR SR Ďakujem pekne za reakciu, pán kolega Pročko. Ja si tiež s láskou spomínam na katedru turistiky a športov v prírode, bolo to veľmi podnetné. A tiež súhlasím s tým, že tento návrh možno nie je úplne apolitický, ale možno je politicky neutrálny, čo sa týka pravo-ľavých hodnôt a myslím si, že je naozaj veľmi potrebný. A myslím si, že navrhovatelia s ním strávili naozaj veľa času, absolvovali veľa stretnutí, a preto si myslím, že, že by si zaslúžili naozaj podporu aj koaličných poslancov. Ďakujem pekne. 137. Žiga, Peter, podpredseda NR SR Teraz sa pýtam, či sa chce do rozpravy niekto prihlásiť ústne. Končím možnosť prihlásiť sa do rozpravy ústne a o slovo požiadal navrhovateľ. Nech sa páči. Pán poslanec Dubovický pôjde teraz. Pán poslanec Horecký ako navrhovateľ stiahol svoju požiadavku, aby ju mohol potom uplatniť neskôr. Pán poslanec Dubovický, máte slovo. 138. Dubovický, Richard, poslanec NR SR Ďakujem za slovo, pán predsedajúci, milé kolegyne, milí kolegovia, dovoľte trošku ďalej, aby som posunul myšlienku tohto zákona, lebo ja som presvedčený, že to, čo je momentálne predložené tu v parlamente, je toto zákonné minimum, čo sa týka turistických ciest, turistických trás, ktoré máme na Slovensku. Takže budem súhlasiť aj s kolegyňou Natáliou Nash, že tento zákon je politicky neutrálny. To znamená, že neškodí nikomu a, naopak, pomôže každému. Ale dovoľte mi trošku to posunúť ďalej, lebo nebyť dobrovoľníkov, ktorí sa starajú o tie turistické trasy, dnes tie turistické trasy by asi ani nevyzerali, tak ako dnes vyzerajú. Ak sa dobre pamätám, je tam, máme na Slovensku okolo 30-tisíc kilometrov trás turistických trás. Ale,keď sa tak stretávame, vzhľadom na to, že som aj poslancom mesta Prešov, viem, aké je ťažké a zložité vytvárať takéto turistické trasy, ak na to skrátka nie sú peniaze, nie sú financované. A ako viete, samosprávy, ktoré by sa veľmi rady starali o svoje turistické trasy alebo o svoje kultúrne nerastné bohatstvo, nemá na to dostatok finančných zdrojov. Takže aj tá suma, ktorá je tu, 71-tisíc eur, ja to považujem stále málo. Málo na to, ako veľké je Slovensko a aký obrovský potenciál poskytuje pre ten turistický ruch. Čo sa týka rozdelenia kompetencií, ja stále vidím, že o tie turistické cesty, ako sú v súčasnosti, by sa vedeli starať alebo minimálne určitým spôsobom cez rôzne granty alebo zdieľanými financiami sa starať aj oblastné organizácie cestovného ruchu, ktoré najlepšie poznajú svoj región. 138-2 Najlepšie poznajú, že čo sa deje v tom regióne, najlepšie poznajú to, že o čo majú vlastne tí turisti, či sú to tuzemskí, alebo zahraniční turisti záujem. Takisto vedia byť veľmi nápomocné krajské organizácie cestovného ruchu v tomto, ale opäť ten koncept tohto všetkého, ako by mal vyzerať ten turistický ruch, na Slovensku chýba. A povedzme si úprimne pravdu, ja neočakávam veľké zázraky od súčasného ministra cestovného ruchu a športu, a to už len kvôli tomu, čo bolo spomenuté, že prečo vo výbore tento zákon neprešiel. A ak si myslí, že alebo ak si myslíte, že ego je ten najväčší problém, ja si myslím, že nie je. Ja som presvedčený, že pán minister nie je kompetentný vykonávať túto funkciu na tomto ministerstve. Podobné zákony fungujú v zahraničí a podobné zákony povedzme, a teraz je perfektným príkladom Poľsko, majú tak vybudované tie turistické cesty, majú tak výborne vybudovaný ten turizmus, že Slovensko a teraz pôjdeme trošku do dát, čo sa týka zahraničných turistov, Poľsko vykázalo oproti roku 2019 viac ako 60 % zahraničných turistov v porovnaní šiestich rokov. Slovenská republika v porovnaní s rokom 2019 o 61 % zahraničných turistov menej, a to už tu máme to ministerstvo cestovného ruchu a športu od minulého roku. A absolútne nesúhlasím s tvrdením, ktoré bolo aj nedávno predstavené, že to bol veľmi dobrý nápad, pánom premiérom aj pánom ministrom, že takéto ministerstvo existuje, také ministerstvo vzniklo. Stále netreba zabudnúť, že stále tu bola sekcia v minulosti, či pod hospodárstvom, alebo naposledy pod ministerstvom dopravy. To nie je nič nové. Tí ľudia, čo tam pracujú, pracovali na rozvoji, na koncepte cestovného ruchu. A práve preto si myslím, že súčasný minister je príliš málo ambiciózny, čo sa týka turizmu. Máme tu obrovský potenciál, ako by turizmus mohol fungovať na Slovensku. Máme tu potenciál, aby sme mohli zamestnať desiatky tisíc ľudí a priniesť miliardy eur do rozpočtu, ale my to nerobíme. My sme urobili to za posledné dva roky, a to je aj v súčasnosti aj rétorikou tejto vlády, že my sme prišli o tých zahraničných turistov. A neuveríte, cestovné kancelárie hlásia rekordy, ale pozor na to. Rekordy hlásia len toho, že domáci turisti, my Slováci, cestujeme do zahraničia, že momentálne v súčasnosti ideme investovať, resp. obohacovať susedné krajiny, nie Slovensko. A čo sme urobili za posledné mesiace v rámci turizmu, je to aj vidieť dnes, kedy nebola schválená mimoriadna schôdza, aby sme odbremenili povedzme aspoň počas tohto leta ľudí, ktorí pracujú a podnikajú v cestovnom ruchu. Takže opäť naše služby budú o niečo drahšie a o niečo menej kvalitné. Žiaľ, áno, toto je realita. Takže dovoľte mi na záver povedať, že ja osobne si myslím, že súčasný minister je príliš málo ambiciózny. Ten potenciál, čo sa týka cestovného ruchu, ktoré vie použiť Slovensko, bude pod týmto ministrom. Takže mám za to, že pod týmto ministrom rozvoj cestovného ruchu alebo športu nečakajme. Čo mi je veľmi ľúto, a preto si myslím a dovoľte ešte na záver, ak by sme hľadali niekde podľa správy z ministerstva financií, že kde môžeme nájsť aspoň tú minimálnu sumu tých 71-tisíc eur, tak nezabúdajme, že sme dostali 200-tisíc eur pokutu, resp. dostaneme kvôli Slovakia Travel a Expo, kde by sme túto sumu vedeli zaplatiť na najbližšie tri roky. Takže ak mi niekto bude tvrdiť, že na to peniaze nie sú a ak máme na to, že rozpočtová organizácia, ktorá patrí pod ministerstvo cestovného ruchu a športu, vedome poruší zákon, vedome poruší zákon a zaplatí za to pokutu 200-tisíc eur, ktorú potvrdil aj minister, tak budeme mať peniaze aj na takéto turistické trasy. Ďakujem veľmi pekne. (Potlesk v sále.)